Η Λέσβος είναι το νησί της ειρήνης και η θάλασσά σας είναι θάλασσα αλληλεγγύης, δήλωσε ο γ.γ. του ΟΗΕ Μπαν Κι Μουν από τη Λέσβο, την οποία επισκέφθηκε το Σάββατο.

Παράλληλα, εξέφρασε τις ευχαριστίες του προς τις ελληνικές αρχές, τις τοπικές αρχές της Λέσβου, τις ανθρωπιστικές οργανώσεις και τους πολίτες του νησιού, για τη στάση τους σε ό,τι αφορά την αντιμετώπιση του προσφυγικού.

Ο κ. Μπαν Κι Μουν τόνισε πως «οι συνθήκες που ζουν οι πρόσφυγες είναι πάρα πολύ κακές. Πάρα πολλοί από αυτούς είναι αυτή τη στιγμή σε πολύ φτωχικές συνθήκες. Τα μισά από τα παιδιά των προσφύγων δεν πηγαίνουν σχολείο. Πολλοί από αυτούς αναγκάζονται να ζητιανεύουν στους δρόμους ή πέφτουν θύματα εκμετάλλευσης συμπεριλαμβανομένης της σεξουαλικής εκμετάλλευσης.

SINANIS JOHN Στη Μυτιλήνη ο Γ.Γ. του ΟΗΕ Μπαν Κι Μουν

Ο γ.γ. του ΟΗΕ επισκέφθηκε τον προσφυγικό καταυλισμό στο Καρά Τεπέ, αλλά και το hotspot της Μόριας.

Τον γ.γ. του ΟΗΕ συνόδευσε στη Λέσβο ο αναπληρωτής υπουργός Μεταναστευτικής Πολιτικής Γιάννης Μουζάλας, ο οποίος σημείωσε πως ο κ. Μπαν Κι Μουν συμφώνησε για τον δίκαιο επιμερισμό της φιλοξενίας προσφύγων στην Ευρώπη.

INTIME NEWS/ΛΑΓΟΥΤΑΡΗΣ ΜΑΝΩΛΗΣ

Πρόσθεσε ότι το ζήτημα θα τεθεί στη σύνοδο για το μεταναστευτικό που θα πραγματοποιηθεί κατά την επόμενη γενική συνέλευση του ΟΗΕ, τον Σεπτέμβριο στη Νέα Υόρκη.

Τον κ. Μπαν Κι Μουν υποδέχθηκε κατά την άφιξή του στη Λέσβο η περιφερειάρχης Βορείου Αιγαίου Χριστιάνα Καλογήρου, εκφράζοντας την ελπίδα οι συνομιλίες να είναι παραγωγικές, ενώ του δώρισε ομοίωμα πλοιαρίου που βρέθηκε σε ανασκαφή τάφου στο Αρχονταρίκι Ψαρών.